**STRATEGIAN professorin viran Virantäyttöseloste**

Täytettävä virka on strategian tutkimuksesta ja opetuksesta vastaavan professorin virka tehtäväalana ”Strategia” (ruots. ”Strategi”, engl. ”Strategic Studies”). Virka on Puolustusvoimien yhteinen. Viran tieteenala ja sen tausta on määritelty Liitteissä 1 ja 2. Professorin yleiset tehtävät on kuvattu Liitteessä 3 ja niistä sovitaan tarkemmin vuosittain käytävissä kehityskeskusteluissa.

Virka täytetään pysyvästi hakumenettelyllä 1.9.2021 alkaen. Viran kelpoisuus­vaatimukset on kuvattu liitteessä 4. Hakumenettely ja hakemukseen liitettävä materiaali on kuvattu Liitteessä 5.

Hakuajan päätyttyä Maapuolustuskorkeakoulu käyttää hakijoiden ansioiden arvioinnissa apuna ulkopuolisia, riippumattomia asiantuntijoita, joiden valinta, tehtävät ja toiminta on kuvattu Liitteessä 6. Virantäytössä voidaan käyttää apuna myös haastatteluja, opetusnäytteitä ja soveltuvuusarviointeja Liitteen 7 kuvauksen mukaisesti.

Virkaan nimittämisen tekee Puolustusministeriö Pääesikunnan esityksestä Maanpuolustuskorkeakoulun rehtori hyväksymän virkaesityksen perusteella. Ennen nimittämistä nimitettävästä henkilöstä tehdään tarvittaessa tämän suostumuksella perusmuotoinen turvallisuusselvitys. Virkaehdotuksen tekeminen ja hyväksyminen, nimittämisprosessi ja hakijan mahdollisuudet muutoksenhakuun on tarkemmin kuvattu Liitteessä 8.

Professorin palkkaus määräytyy Maanpuolustuskorkeakoulussa käytetyn ESJA-palkkausjärjes­telmän vaativuus­tason 17 mukaisesti.

Virantäyttöä koskeviin tiedusteluihin vastaavat Maanpuolustuskorkeakoulun tutkimusjohtaja, professori Hannu H. Kari, sähköposti: hannu.kari@mil.fi, puhelin 0299-530 103 ja hallintojohtaja, kommodori Pasi Rantakari, sähköposti: pasi.rantakari@mil.fi, puhelin 0299-530 102. Virantäytössä noudatetut säädökset on listattu Liitteessä 9.

**Liitteet:**

Liite 1: Tieteenalan määritelmä

Liite 2: Viran taustaa

Liite 3: Viran alan tehtävät

Liite 4: Viran kelpoisuusvaatimukset

Liite 5: Viran täyttäminen hakumenettelyllä

Liite 6: Asiantuntijoiden valinta, tehtävät ja toiminta

Liite 7: Haastattelut, opetusnäyte ja soveltuvuusarviointi

Liite 8: Virkaehdotus, nimittäminen ja muutoksenhaku

Liite 9: Virantäyttöön liittyvät säädökset

**LIITE 1: Tieteenalan määritelmä**

Maanpuolustuskorkeakoulussa strategialla tarkoitetaan tieteenalana seuraavaa:

Strategia on tieteenala, joka tutkii valtioiden kansallisen edun ajamiseen tai valtioiden ja valtioiden muodostamien yhteisöjen poliittisten päämäärien saavuttamiseen käyttämiä, erityisesti sotilaallisia, diplomaattisia tai taloudellisia keinoja. Strategiaan Maanpuolustuskorkeakoulussa kuuluu laajemminkin valtio-opin ja kansainvälisten suhteiden oppisisältöjä. Strategian erityisenä osa-alueena on sotilasstrategia. Sillä tarkoitetaan tapaa, jolla asevoimia käytetään valtion tai liittouman poliittisen johdon määrittämien päämäärien saavuttamiseksi.

Maanpuolustuskorkeakoulun toiminnassa strategian alalla korostuu toiminnan verkottuminen niin Puolustusvoimien sisällä kuin muiden yliopistojen ja alan tutkimuslaitosten kanssa Suomessa ja kansainvälisesti. Strategian tutkimuksen metodologinen perusta on ennen kaikkea valtiotieteellisessä tutkimuskentässä.

Virkaan nimitettävältä henkilöltä edellytetään tieteellisiä ansioita seuraavista tutkimus- ja opetusaloista:

* strategia
* sotilasstrategia
* kansainvälinen politiikka
* näiden osalta varsinkin Suomelle keskeisten valtioiden turvallisuus­politiikkaa sekä eurooppalaista ja kansainvälistä turvallisuusjärjestelmää koskevasta tutkimus- ja opetustoiminnasta.

**LIITE 2: VIRAN TAUSTA**

Virka on sijoitettu Sotataidon laitokselle, jossa on myös kolme operaatiotaidon ja taktiikan sotilasprofessorin virkaa, yksi sotahistorian professorin virka, strategian ja sotahistorian apulaisprofessorin virat sekä Venäjän turvallisuuspolitiikan yhteisprofessuuri yhdessä Helsingin yliopiston Aleksanteri-instituutin kanssa.

Maanpuolustuskorkeakoulussa on ollut strategian professorin virka 1.1.1999 alkaen. Perustettaessa viran alaksi vahvistettiin ”strategian professori”. Viran ala säilytettiin ennallaan, kun virka täytettiin uudelleen 1.1.2004 alkaneeksi viisivuotiskaudeksi. Viran ensimmäinen hoitaja oli VTT, Tampereen yliopiston dosentti Kalevi Ruhala. Viran toinen hoitaja, ensin mvs 1.8.2003-31.12.2003 ja sitten 1.1.2004 alkaneeksi viisivuotiskaudeksi nimitettynä oli VTT, Helsingin yliopiston dosentti Pekka Sivonen. Tämä viisivuotiskausi päättyi 31.12.2008. Tuolloin virka täytettiin uudestaan hakumenettelyllä ja virkaan nimitettiin Pekka Sivonen.

Strategian professorin virka vapautuu, kun professori Pekka Sivonen jää eläkkeelle 18.6.2020 alkaen. Koska hakumenettelyn mukainen virantäyttö Maanpuolustuskorkeakoulussa on tyypillisesti aiemmin kestänyt noin vuoden verran, on rehtorin päätöksellä virka päätetty esittää täytettävän hakumenettelyllä 1.9.2021 alkaen. Samassa yhteydessä tehdyn rehtorin päätöksen mukaisesti 18.6.2020–30.8.2021 välisenä virantäyttöön kuluvana aikana viran tehtävät hoidetaan väliaikaisin ratkaisuin, jotta lukuvuoden 2020–2021 strategian opetus voidaan hoitaa ilman katkoksia.